ปธน.บารัค โอบามา ยินดีต้อนรับการปล่อยตัวผู้สื่อข่าวอเมริกัน 2 คน ที่ถูกคุมตัวในเกาหลีเหนือ
ประธานาธิบดีสหรัฐ บารัค โอบามา ยินดีต้อนรับการปล่อยตัวผู้สื่อข่าวอเมริกัน 2 คนที่ถูกควบคุมตัวไว้ในเกาหลีเหนือ แต่เจ้าหน้าที่สหรัฐกล่าวว
ผู้สื่อข่าว ยูนาลี กับ ลอร่า หลิง เดินทางกลับถึงสหรัฐในเช้าวันศุกร์ ตามเวลาท้องถิ่นหลังจากได้รับอภัยโทษจากทางการเกาหลีเหนือระหว่างที่อดีตประธานาธิบดีบิล คลินตัน ไปเยือนกรุงเปียงยางและพบกับผู้นำเกาหลีเหนือ หลังจากเดินทางถึงลอสแอนเจลีสผู้สื่อข่าว ลอราหลิง กล่าวที่สนามบินว่า ตอนที่อยู่ในเกาหลีเหนือนั้น เธอกับยูนาลี หวั่นกลัวว่าจะถูกส่งตัวไปค่ายแรงงานเมื่อใดก็ได้ แต่ราว 30ชั่วโมงก่อนเดินทางกลับถึงสหรัฐ ทั้งสองถูกเรียกตัวไปยังที่ประชุมและขณะที่เดินผ่านประตูเข้าไปในห้อง ทั้งสองตกตะลึงที่ได้เห็นอดีตประธานาธิบดีบิลคลินตัน และทราบทันทีว่าฝันร้ายจบสิ้นลงแล้วและตอนนี้ก็ได้เป็นอิสระและกลับบ้านแล้ว ลอรา หลิง อายุ32 ปีและ ยูนา ลี อายุ 36 ปี ทำงานให้กับโทรทัศน์เคเบิลเพื่อเยาวชน Current TV ที่อดีตรองประธานาธิบดี อาล กอร์ ร่วมก่อตั้งทั้งสองถูกเกาหลีเหนือจับขณะทำงานอยู่ที่พรมแดนจีนติดกับเกาหลีเหนือเมื่อเดือนมีนาคมและถูกพิพากษาลงโทษจำขังในค่ายแรงงาน12 ปีฐานข้ามแดนอย่างผิดกฏหมาย และมีพฤติกรรมเป็นปฏิปักษ์ ในการต้อนรับผู้สื่อข่าวทั้งสองที่ลอสแอนเจลิสอดีตรองประธานาธิบดี อาล กอร์ แสดงความขอบคุณอดีตประธานาธิบดีคลินตัน และคณะผู้ร่วมงานในการดำเนินงานให้ผู้สื่อข่าวทั้งสองได้กลับบ้านและขอบคุณประธานาธิบดีโอบามา ตลอดจนเจ้าหน้าที่รัฐบาลรวมทั้งรัฐมนตรีว่าการกระทรวงการต่างประเทศฮิลลารี่ คลินตัน ที่มีส่วนช่วยอย่างมากในการปฏิบัติงานด้านมนุษยธรรมครั้งนี้ ประธานาธิบดีบิล คลินตันเองไม่ได้แถลงใดๆที่สนามบินในลอสแอนเจลิส แต่มีคำแถลงเป็นลายลักษณ์อักษรร่วมแสดงความโล่งใจ ที่ผู้สื่อข่าวทั้งสองเป็นอิสระและได้กลับบ้านอย่างปลอดภัย ในการแถลงสั้นๆต่อผู้สื่อข่าวในกรุงวอชิงตัน ประธานาธิบดีโอบามาแสดงความโล่งใจ และว่าภาพที่ผู้สื่อข่าวอเมริกันทั้งสอง ได้พบกับครอบครัวที่เห็นกันทางโทรทัศน์นั้นก่อให้เกิดความสุขไม่แต่เพียงเฉพาะสำหรับครอบครัว ของทั้งสองเท่านั้นแต่สำหรับทั้งประเทศ เจ้าหน้าที่รัฐบาลสหรัฐกล่าวซ้ำหลายครั้งว่าการปฏิบัติงานด้านมนุษยธรรม ของนายคลินตันนั้น เป็นการส่วนตัวและการพบเจรจาระหว่างอดีตประธานาธิบดีคลินตัน กับผู้นำเกาหลีเหนือกิมจองอิลไม่เกี่ยวโยงกับเรื่องอื่นใด นอกเหนือไปจากการปล่อยตัวผู้สื่อข่าวอเมริกันทั้งสองขณะที่ความสัมพันธ์ระหว่างสหรัฐกับเกาหลีเหนือ กำลังตึงเครียดในเรื่องที่ทางการเกาหลีเหนือทดลองปรมาณูและทดลองยิงขีปนาวุธเมื่อเดือนพฤษภาคม ก่อนหน้านี้ในวันพุธรัฐมนตรีว่าการกระทรวงการต่างประเทศ ฮิลลารี่ คลินตัน กล่าวกับ NBC News ว่า ไม่ต้องการให้มีความสับสนในเรื่องการปฏิบัติงานด้านมนุษยธรรมของอดีตประธานาธิบดีคลินตันครั้งนี้กับนโยบายของสหรัฐซึ่งยังคงให้ทางเลือกแก่เกาหลีเหนือว่าจะทำอย่างที่ทำอยู่ต่อไปหรือจะเต็มใจกลับมาร่วมการเจรจา6 ฝ่ายเกี่ยวกับความประสงค์ของนานาประเทศที่จะให้เกาหลีเหนือเลิกโครงการปรมาฌูของตน นายบิลคลินตันเป็นอดีตประธานาธิบดีสหรัฐคนที่สอง ที่เดินทางไปเกาหลีเหนือคนแรกนั้นคืออดีตประธานาธิบดีจิมมี่ คาร์เตอร์ ซึ่งไปเมื่อปี 2537 อตีตเอกอัครรัฐทูตสหรัฐประจำองค์การสหประชาชาติจอห์น โบลตัน แสดงทัศนะว่า การเยือนเกาหลีเหนือของอดีตประธานาธิบดีบิล คลินตันอาจเป็นการส่งสัญญาณแก่เกาหลีเหนือว่า สหรัฐเต็มใจจะเจรจากับผู้ก่อการร้ายและการปฏิบัติงานด้านมนุษยธรรม ของอดีตประธานาธิบดีคลินตันดังกล่าวอาจเป็นการส่งเสริมสนับสนุนผู้นำเกาหลีเหนือกิมจองอิล ในทางการเมือง-ภายในประเทศ แต่เขาก็ยอมรับว่าการปฏิบัติงานนี้ อาจเปิดช่องทางสำหรับการกลับมีการเจรจา 6ฝ่ายกันใหม่ หรือมีการติดต่อเจรจาสองฝ่ายระหว่างสหรัฐกับเกาหลีเหนือโดยตรงมากขึ้น ซึ่งเกาหลีเหนือมีจุดมุ่งหมายมานานกว่า 10ปีแล้วที่จะกลับมีข้อตกลงทวิภาคีกับสหรัฐ ที่เคยทำสมัยรัฐบาลชุดประธานาธิบดีคลินตัน ตอนนี้บรรดาเจ้าหน้าที่รัฐบาลสหรัฐชุดปัจุบันจะรอดูต่อไปว่าเหตุการณ์คลี่คลายในสัปดาห์นี้จะปรากฏผลอย่างไรหรือไม่ ในเรื่องการดำเนินงานเพื่อสถาปนาสัมพันธภาพปกติระหว่างประเทศทั้งสอง